CELEX: 
Language: lv
Date: 2017-09-29 00:00:00
Title: KOMISIJAS DELEĢĒTĀ REGULA (ES) …/.. ar ko Eiropas Parlamenta un Padomes Regulu (ES) 2016/1011 papildina, lai precizētu minētās regulas 3. panta 1. punktā noteikto tehnisko elementu definīcijas

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Ar Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai (Etalonu regula), ievieš vienotu satvaru, lai nodrošinātu to etalonu precizitāti un integritāti, kurus izmanto kā atsauci finanšu instrumentos, finanšu līgumos vai ieguldījumu fondos Eiropas Savienībā. Tās mērķis ir veicināt iekšējā tirgus darbību, vienlaikus nodrošinot patērētāju un ieguldītāju augstu aizsardzības līmeni.
            
            
               Šī deleģētā regula ir balstīta uz izvēles pilnvarojumu Etalonu regulā. Subsidiaritātes jautājums ir atrunāts Etalonu regulas ietekmes novērtējumā.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Komisija pilnvaroja Eiropas Vērtspapīru un tirgu iestādi (EVTI) sniegt tai tehnisku konsultāciju par iespējamiem Etalonu regulas deleģētajiem aktiem. EVTI šo konsultāciju Komisijai sniedza 2016. gada 10. novembrī. Lai sagatavotu tehnisko konsultāciju, EVTI rīkoja divas sabiedriskās apspriešanas — vienu laikā no 2016. gada februāra līdz martam (tika publicēta 51 atbilde
                  1
               ) un otru 2016. gada jūnijā (tika publicētas 33 atbildes
                  2
               ). Iestāde 2016. gada 29. februārī rīkoja arī atklātu uzklausīšanu. Komisija piedalījās EVTI darba grupas, kura sagatavoja konsultāciju un atklāto uzklausīšanu, sanāksmēs un deleģētās regulas izstrādē ņēma vērā apspriešanās ietvaros gūtās atbildes. 
            
            
               Daudzi respondenti apspriešanā par tehnisko konsultāciju projektu pauda bažas par īpašo atsauci uz to, kad skaitli “dara pieejamu sabiedrībai”. Piezīmes galvenokārt bija saistītas ar minētā skaitļa informācijas saņēmējiem. Tika paustas bažas, ka ierosinātais formulējums “liels vai potenciāli nenoteikts skaits saņēmēju” būtu pārāk nekonkrēts, lai to varētu interpretēt konsekventā veidā. Daži respondenti uzskatīja to par ļoti plašu definīciju, bet citi domāja, ka tā varētu radīt lielas nepilnības. Ņemot vērā šīs neskaidrības, vairāki respondenti aicināja izmantot “drošības zonas” principu, taču citi aicināja izmantot plašu definīciju, lai nodrošinātu, ka tiek aizsargāti visi ieguldītāji. Reaģējot uz sniegtajām atbildēm, EVTI svītroja atsauci uz “lielu skaitu” saņēmēju. Turklāt EVTI norādīja, ka pieejamības nodrošināšana varētu izrietēt arī no indeksa izmantošanas, jo tā rezultātā citām personām vai ieguldītājiem rastos tieša piekļuve faktiskajiem indeksa skaitļiem, nevis tikai indeksa nosaukumam, kas izmantoti attiecīgajā finanšu instrumentā, finanšu līgumā vai ieguldījumu fondā.
            
            
               Lielākā daļa respondentu piekrita definīcijai “etalona noteikšanai nepieciešamo pasākumu pārvaldība”, taču šķita, ka pastāv ievērojamas neskaidrības par “etalona izstrādes” jēdziena, kurā ietilpst pārvaldība, definīciju un nozīmi un par administratora lomas jēdziena, kas nepievēršas pašai etalona izstrādei kā tādai, bet gan kontrolei pār tā izstrādi, definīciju un nozīmi. 
            
            
               EVTI bija arī aicinājusi paust viedokli par trešo definīciju, proti, par “finanšu instrumenta emitēšanas” jēdzienu, kas ietilpst “etalona izmantošanas” definīcijā. Respondenti kopumā piekrita ierosinātajai definīcijai. Tomēr, tā kā EVTI ierosinātā definīcija un tehniskā konsultācija vienkārši apvienoja definīcijas no citiem ES tiesību aktiem un tā kā respondenti konsultācijās neprasīja papildu paskaidrojumus, tika nolemts, ka šīs definīcijas iekļaušana šajā regulā nebūtu samērīga vai lietderīga.
            
            
               Savukārt Komisija 2016. gadā un 2017. gada pirmajā ceturksnī rīkoja divpusējas sanāksmes ar dažādām ieinteresētajām personām, lai apspriestu deleģētos aktus. Tā arī rīkoja divas sanāksmes ar attiecīgo ekspertu grupu, šo sanāksmju laikā ar dalībvalstu finanšu ministriju un uzraudzības iestāžu ekspertiem un Eiropas Parlamenta un EVTI novērotājiem apspriežot deleģētos pasākumus. 
            
            
               Sabiedrība tika aicināta sniegt atsauksmes par Komisijas deleģētās regulas projektu pēc Komisijas starpdienestu iekšējās apspriešanās laikpomsā no 2017. gada 22. jūnija līdz 2017. gada 20. jūlijam. Trijās no astoņām saņemtajām atbildēm teksts tika vērtēts atzinīgi bez turpmākām piezīmēm. Viens respondents ierosināja nevienu personu, kam ir līgums ar indeksu sniedzēju, neiekļaut jēdziena “darīt pieejamu sabiedrībai” definīcijā. Tā kā tas daļēji pārklātos ar pašreizējo projektu, tika uzskatīts, ka ierosinājums būtu drīzāk mulsinošs, nevis noderīgs. Tā kā tas daļēji pārklātos ar pašreizējo projektu, tika uzskatīts, ka ierosinājums būtu drīzāk mulsinošs, nevis noderīgs. Ierosinājums tikai definīcijā neiekļaut faktu, ka skaitļi privātiem klientiem tiek darīti pieejami, lai tos izmantotu īpašumā esošās platformās, būtu pretrunā “sabiedrības” sākotnējai nozīmei. Turklāt būtu neiespējami kontrolēt to, kā privātie vai citi klienti skaitli izmanto turpmāk. Turklāt būtu neiespējami kontrolēt to, kā privātie vai citi klienti skaitli izmanto turpmāk. Ieteikums publicēšanu neiekļaut jēdziena “darīt pieejamu sabiedrībai” definīcijā regulatīvu pienākumu dēļ netika uzskatīts par būtisku, jo publicēšana jau tāpat izpildītu Etalonu regulas attiecīgo nosacījumu. Citas piezīmes par CCP un atsauces vai norēķina cenām netika ņemtas vērā, jo minētos jautājumus ir lietderīgāk skaidrot EVTI jautājumu un atbilžu formātā vai norādēs. Tika ņemts vērā neliels precizējums 4. Apsvērumā.
            
            
               3.DELEĢĒTĀ AKTA JURIDISKIE ASPEKTI
            
            
               1. un 2. pantā ir turpmāk precizēti divi Etalonu regulā noteikto definīciju tehniskie elementi —  pieejamība sabiedrībai un etalona noteikšanai nepieciešamo pasākumu pārvaldība. 
            
            
               KOMISIJAS DELEĢĒTĀ REGULA (ES) …/..
            
            
               (29.9.2017),
            
            
               ar ko Eiropas Parlamenta un Padomes Regulu (ES) 2016/1011 papildina, lai precizētu minētās regulas 3. panta 1. punktā noteikto tehnisko elementu definīcijas
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
         
         
            
               ņemot vērā Eiropas Parlamenta un Padomes 2016. gada 8. jūnija Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un ar kuru groza Direktīvu 2008/48/EK, Direktīvu 2014/17/ES un Regulu (ES) Nr. 596/2014
                  3
               , un jo īpaši tās 3. panta 2. punktu,
            
            
               tā kā:
            
            
               (1)Saskaņā ar Regulu (ES) 2016/1011, lai skaitlis kļūtu par “indeksu”, tas ir jāpublicē vai jādara pieejams sabiedrībai. Savukārt indeksa definīcija ir Regulā (ES) 2016/1011 noteiktās etalona definīcijas pamatā.
            
            
               (2)Tāpēc, lai izvairītos no regulējuma arbitrāžas Savienības jurisdikcijās, ir nepieciešams precizēt, kādās situācijās skaitlis ir uzskatāms par tādu, kas darīts pieejams sabiedrībai. 
            
            
               (3)Skaitļa informācijas sniedzēja struktūra Regulas (ES) 2016/1011 nolūkos nebūtu jāuzskata par sabiedrību, jo citādāk nebūtu atšķirības starp jēdzieniem “darīt pieejamu” un “darīt pieejamu sabiedrībai”. Tā paša iemesla dēļ arī šauri definēts skaits saņēmēju nebūtu jāuzskata par sabiedrību.
            
            
               (4)Būtu jāuzskata, ka skaitli dara pieejamu sabiedrībai, ja tam tieši vai netieši var piekļūt plašāka personu grupa. Etalona izmantošana, kas lietotājam sniedz piekļuvi atsauces skaitlim, būtu uzskatāma par netiešu piekļuvi. 
            
            
               (5)Skaitli var darīt pieejamu dažādos veidos vienlaicīgi vai pēctecīgi, ja izmanto skaitļa informācijas sniedzēju vai ja kāds no primārajiem saņēmējiem nodod skaitļa informāciju.  
            
            
               (6)Lai nodrošinātu, ka “etalona izstrādes” definīciju piemēro vienādi, ir lietderīgi precizēt, ka 3. panta 1. punkta 5. apakšpunkta a) punktā minētā etalona noteikšanai nepieciešamo pasākumu pārvaldība ietver pastāvīgu etalona izstrādes pārvaldību un metodoloģijas noteikšanu, pielāgošannu un pastāvīgu uzturēšanu,
            
            
               IR PIEŅĒMUSI ŠO REGULU.
            
            
               1. pants
                  Jēdziens “darīt pieejamu sabiedrībai”
            
            
               1.Uzskata, ka Regulas (ES) 2016/1011 nolūkos skaitlis ir darīts pieejams sabiedrībai, ja skaitlis ir darīts pieejams potenciāli neierobežotam skaitam juridisko un fizisko personu, kas nav indeksa sniedzējs vai kas nav noteikts skaits ar indeksa sniedzēju saistītu vai radniecīgu saņēmēju. 
            
            
               2.Skaitlis ir darīts pieejams sabiedrībai, ja šādas personas tam var tieši vai netieši piekļūt citstarp tā rezultātā, ka viena vai vairākas uzraudzītās iestādes to ir izmantojušas kā sevis emitēta finanšu instrumenta atsauci vai nolūkā noteikt summu, kas jāmaksā saistībā ar finanšu instrumentu vai finanšu līgumu, vai izmērīt ieguldījumu fonda darbības rādītājus, vai noteikt aizņēmuma likmi, kas aprēķināta kā starpība vai uzcenojums virs šā skaitļa. 
            
            
               3.Piekļuve var notikt, izmantojot dažādus līdzekļus un kārtību, ko noteicis indeksa sniedzējs vai par ko vienojušies indeksa sniedzējs un saņēmēji, bez maksas vai par zināmu samaksu, tostarp, bet ne tikai telefoniski, ar failu pārsūtīšanas protokolu, internetā, ar atvērto piekļuvi, ziņās, plašsaziņas līdzekļos, izmantojot finanšu instrumentus, finanšu līgumus vai ieguldījumu fondus, kas kā atsauci izmanto skaitli, vai pēc lietotāju pieprasījuma.
            
            
               2. pants
                  Etalona noteikšanai nepieciešamo pasākumu pārvaldība
            
            
               Regulas (ES) 2016/1011 nolūkos etalona noteikšanai nepieciešamo pasākumu pārvaldība ietver abus turpmāk minētos elementus:
            
            
               (a)etalona noteikšanas procesā iesaistīto indeksa sniedzēja struktūru un tā personāla pastāvīga pārvaldība; 
            
            
               (b)etalona noteikšanai specifisku metodoloģiju noteikšana, pielāgošana un pastāvīga uzturēšana.
            
            
               3. pants
                  Stāšanās spēkā
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
         
         
            
               Briselē, 29.9.2017
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO.
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO.
                   
               
               
                  
                     (3)
                  OV L 171, 29.6.2016., 1. lpp.